Ændringerne af oversigten over indtægter og udgifter efter sektion kan ses på EUR-Lex ( http://eur-lex.europa.eu/budget/www/index-da.htm ). En engelsk udgave af ændringerne i oversigten vedlægges til orientering som et budgetbilag.

4 Konklusion

5 Oversigtstabel efter udgiftsområde i den flerårige finansielle ramme

1Indledning

Denne ændringsskrivelse nr. 1 (ÆS 1) til forslaget til budget for 2016 er udtryk for den budgetmæssige virkning af den politiske aftale om finansieringen af EFSI-garantifonden, som Europa-Parlamentet og Rådet indgik den 28. maj 2015, og som muliggjorde vedtagelsen af forordningen om Den Europæiske Fond for Strategiske Investeringer (EFSI) den 24. juni 2015. Når retsakten om oprettelse af EFSI er vedtaget, kan bevillingerne til garantifonden og finansieringen af Det Europæiske Knudepunkt for Investeringsrådgivning (EIAH) og Den Europæiske Investeringsprojektfortegnelse (IPP) overføres fra reserven til aktionsposterne. Herudover foreslår Kommissionen at supplere budgettets EFSI-struktur med en ny budgetartikel, nemlig 01 04 07, hvorunder der opføres et p.m. med henblik på et eventuelt bidrag fra EU-budgettet som supplement til gebyrerne for Den Europæiske Investeringsfonds (EIF) arbejde med gennemførelsen af de nye finansieringsinstrumenter under EFSI.

Omlægningen af forpligtelsesbevillinger fra programmerne under Horisont 2020 og Connecting Europe-faciliteten er i forhold til Kommissionens oprindelige forslag i forslaget til retsakt om oprettelse af EFSI blevet reduceret med samlet 1 mia. EUR som følge af den politiske aftale, hvilket dog modsvares af en tilsvarende stigning i anvendelsen af den ubenyttede margen under udgiftsområde 1a og den samlede margen for forpligtelser. Kommissionen bekendtgjorde i forbindelse med den politiske aftale, at den ville analysere, hvordan bidragene til EFSI fra de forskellige budgetposter for Horisont 2020 kunne forventes at indvirke på den praktiske gennemførelse af de respektive programmer.

Kommissionen foreslår derfor med denne ændringsskrivelse en reduktion af omlægningen af en række af budgetposterne vedrørende Horisont 2020 og Connecting Europe-faciliteten i 2016. Dette medfører en stigning i forpligtelsesbevillingerne til Horisont 2020 på 153 mio. EUR og en tilsvarende stigning i forpligtelsesbevillingerne til Connecting Europe-faciliteten (transport) på 150 mio. EUR. Dette modsvares af en stigning i anvendelsen af de disponible margener, som kan anvendes til at forsyne EFSI-garantifonden med midler: et fald i 2016 i den ubenyttede margen under udgiftsområde 1a på 111,4 mio. EUR og en stigning i anvendelsen af den samlede margen for forpligtelser på 191,6 mio. EUR.

Nettovirkningen af disse ændringer er en stigning på 303 mio. EUR i forpligtelsesbevillingerne sammenholdt med budgetforslaget for 2016. Det samlede niveau for betalinger er uændret.

2Vedtagelse af retsgrundlaget for EFSI: supplement af EFSI-budgetstrukturen

2.1Opførelse af bevillinger på budgetposten

I forslaget til budget for 2016 opførte Kommissionen i overensstemmelse med artikel 54 i finansforordningen bevillingerne til EFSI under reserven, i afventning af at der skulle blive vedtaget et retsgrundlag for EFSI. Nu er retsgrundlaget blevet vedtaget, og bevillingerne kan derfor opføres under aktionsposterne som følger:

-01 04 05: tilførsel af midler til garantifonden for EFSI: 2 030 mio. EUR i forpligtelsesbevillinger og 500 mio. EUR i betalingsbevillinger

-01 04 06: Det Europæiske Knudepunkt for Investeringsrådgivning (EIAH) og Den Europæiske Investeringsprojektfortegnelse (IPP): 20 mio. EUR i forpligtelses- og betalingsbevillinger.

2.2Oprettelse af en ny budgetpost for EIF-gebyrer

Kommissionen foreslår, at EFSI-budgetstrukturen suppleres med en ny budgetartikel 01 04 07 "Den Europæiske Investeringsfonds gebyrer for øget bistand under den europæiske fond for strategiske investeringer", hvorunder der opføres et p.m.

Den Europæiske Investeringsfond (EIF) er behjælpelig med bistand under indførelsen af de nye finansielle instrumenter under EFSI, f.eks. vækstmidler og saminvesteringsfaciliteter. EIF's indsats er afgørende for en hurtig indførelse af de nye finansielle instrumenter.

EIF vil være berettiget til at modtage resultatbaserede gebyrer, opstartsgebyrer og en række administrationsgebyrer fra Den Europæiske Investeringsbank (EIB). Disse gebyrer kan som fastsat i EFSI-forordningen dækkes af EU's almindelige budget, for så vidt som de ikke trækkes fra honorarer eller indtægter, inddrivelser eller andre betalinger, som modtages af EIF. Der forventes dog kun meget begrænsede indtægter i begyndelsen af 2016, hvorimod EIF's omkostninger vil stige betydeligt, samtidig med at indførelsen af de nye instrumenter tager fart. Det er på denne baggrund, at forslaget til budgetartikel er blevet formuleret, idet der om nødvendigt skal være mulighed for at dække utilstrækkelige indtægter.

3Politisk EFSI-aftale: finansielle konsekvenser i 2016

3.1Reduceret omlægning af midler fra Connecting Europe-faciliteten

I forbindelse med den politiske aftale om finansieringen af EFSI-garantifonden, som blev indgået den 28. maj 2015, besluttede Europa-Parlamentet og Rådet at reducere det samlede bidrag fra transportdelen af Connecting Europe-faciliteten (CEF-transport) til finansieringen af EFSI-garantifonden med 500 mio. EUR. I aftalen indgik desuden, at dette beløb var øremærket til budgetposterne om gennemførelse af CEF-transporttilskud. Af hensyn til en jævn årsprofil foreslås det, at der i 2016 genopføres 150 mio. EUR, og at dette beløb fordeles over de tre budgetposter, der vedrører CEF-transport (tilskud), i samme størrelsesorden som bidragene til EFSI i det oprindelige kommissionsforslag.